google/wiki40b huggingface dataset:
יאיר רובין

ביוגרפיה

רובין למד משחק באוניברסיטת תל אביב.

תיאטרון

ב-1967 שיחק בהצגה "מארה סאד" בתיאטרון חיפה. ב-1968 השתתף בהצגה את ואני והמלחמה הבאה (כמחליף לגד קינר). ב-1981 העלה את הצגת היחיד "קרלוס - סיפורו של טרוריסט" מאת רן אדליסט.
ב- 2015 זכה בפרס השחקן הטוב בטקס "קיפוד הזהב" על תפקידו בהצגה "תולעים".

קולנוע

שיחק בסרטי הקולנוע יהיה טוב סלומוניקו (1975), מסע אלונקות (1977), צלילה חוזרת (1982), מכת שמש (1984), עתליה (1984), שמיכה חשמלית ושמה משה (1995),
אושר ללא גבול (1996),
קשר דם (1996),
בקרוב יקרה לך משהו טוב (2006),
עד סוף הקיץ (2011).

טלוויזיה

ב-1976 השתתף בסדרת תשדירי הטלוויזיה בנושא זהירות בדרכים, בולבול הקבולבול לצד איציק וייס. ב-1984 שיחק בסדרה אנשים במיל של הערוץ הראשון.
בשנת 2002 התארח בסדרה בקצב הקצב, בתפקיד קפיטן.
בשנת 2011 השתתף בסדרה חסמבה דור 3 ששודרה בהוט 3 ובערוץ הילדים, בתפקיד אהוד השמן. ב-2015 החל להשתתף בסדרה הקומית "מריו".
Secret (שיר של מדונה)

רקע

שיר זה נחשב לסטייה מסגנון המוזיקה הרגיל של מדונה שכן באותה תקופה אפיין שירי דאנס ובלדות מלודיות אך השיר שילב מוזיקת פופ ו-R&B בשילוב של גיטרה אקוסטית ומחרוזת תופים. מבחינה לירית מדונה מספרת בשיר כי יש לה בן זוג אך הוא מסתיר ממנה סוד.
בנוסף לגרסה המקורית של השיר הוא שוחרר עם עוד 8 רמיקסים שונים שנעשו על ידי די ג'יי ג'וניור ואסקז. שלא אופייני לזמרת באמצע שנות ה-90 מדונה דיברה על השיר באינטרנט בהודעת שמע ואף השמיעה קטע קצר מהשיר.

ביקורות והצלחה

השיר קיבל ביקורות חיוביות ממבקרי המוזיקה ששיבחו את השירה של מדונה והשימוש שלה במיד-טמפו ומוזיקת אר אנד בי דבר אשר מבקרים ראו אות כ"מפתה ונחמד". בארצות הברית השיר הגיע בשיאו למקום ה-3 והגיע למעמד זהב.
בבריטניה, הוא הגיע למקום ה-5 ובכך הפך לשיר ה-35 שלה שהגיע לעשרים העליונים במדינה. בנוסף השיר הגיע למקום הראשון בקנדה, פינלנד ושווייץ, ולחמישייה הפותחת באוסטרליה, דנמרק, צרפת, איטליה, ניו זילנד וספרד. באופן כללי השיר זכה להצלחה באירופה כאשר הגיע למקום ה-4 במצעד האירופאי הכללי.

וידאו קליפ

הקליפ לשיר נעשה בהשראת השחקנית ההוליוודית ז'אן הארלו והוא צולם בשחור לבן. הוא בוים על ידי הצלם מלודי מקדניאל שנבחר על ידי מדונה בשל עבודתיו הקודמות. הקליפ מציג את מדונה כזמרת במועדון לילה בהארלם, ניו יורק ובחיי היומיום בשכונה.
הקליפ מסתיים עם מדונה המתאחדת עם המאהב שלה ועם הילד שלהם. הקליפ עורר דיונים אקדמיים למה שעשוי להיות הסוד המדובר עליו בשיר.
מדונה ביצעה את השיר בפעם הראשונה בסיבוב ההופעות "Drowned World Tour" ובהמשך גם בסיבובי ההופעות "Sticky & Sweet Tour" ו-"Rebel Heart Tour".
מקס גרסון

חייו

גרסון נולד בוונגרוביץ (עיר שבאותה עת הייתה חלק מן האימפריה הגרמנית). הוא למד בין היתר באוניברסיטאות בברסלאו ובברלין, ייסד שיטת טיפול מיוחדת לטיפול בשחפת עור בבית החולים האוניברסיטאי של מינכן ופרסם על כך מאמרים בעיתונות הרפואית המובילה. היגר לארצות הברית לפני פרוץ מלחמת העולם השנייה, ומאז 1938 טיפל בניו יורק במשך כעשרים שנה, במאות מקרים של מחלות סרטן סופניות, שנואשו בהם מטיפול בדרכים קונבנציונליות.
הציג בפני ועדת הקונגרס האמריקני לענייני בריאות בשנת 1946, את שיטות הטיפול שלו שבהם מושם דגש רב על שיפור תפקודי הכבד באמצעים שונים כמו תוספים של אשלגן, הורמון בלוטת המגן, ויטמין B₁₂, טיפול באוזון וביוד, מיצי ירקות ופירות וחוקני קפה, וטען להצלחה (כ-30%) בריפוי חולי סרטן סופניים. בחינה מדוקדקת של הממצאים העלתה כי חלק מן החולים ש"נרפאו" לטענתו מסרטן כלל לא אובחנו כחולים במחלה באמצעים כמו בדיקה היסטולוגית, ואחרים לא נרפאו מן המחלה. כיום בתו שרלוטה ממשיכה את שיטתו, במרכז גרסון בקליפורניה ובמקסיקו. חרף טענותיה לריפוי באמצעות השיטה שפיתח אביה, המעקב היחיד שנעשה על מטופלים ששוחררו מ"מכון גרסון" נעשה על ידי נאטורופט, והעלה כי מתוך 21 מטופלים ששוחררו, לאחר חמש שנים נפטרו 20 ממחלתם, וחולה נוסף עדיין נאבק במחלת הסרטן. בנוסף, בין השנים 1980 ל-1986 אושפזו בבתי חולים בעיר סן דייגו (שבה "מכון גרסון") 13 אנשים שטופלו ב"שיטת גרסון" ואשר סבלו מאלח דם שנגרם מחיידק Campylobacter fetus. חמישה חולים נכנסו למצב של תרדמת לאחר שסבלו מרמת נתרן נמוכה במיוחד בדם, ככל הנראה בגלל רמות הנתרן הנמוכות במשטר התזונה של גרסון.
גרסון נפטר ב-1959 לאחר שהורעל בארסן.
קורות חייו ומפעלו שעוד פועל תועדו בסרט The Beautiful Truth
קוסטא אבן לוקא

קוסטא אבן לוקא אלבעלבכי (قسطا بن لوقا البعلبكي, 820 -912) היה רופא ומלומד נוצרי מפורסם מבעלבכ שהיה פעיל בבגדד. אלבעלבכי תרגם חיבורים מדעיים מיוונית לערבית, ערך תרגומים שנערכו לפניו, וכתב מספר ספרים וחיבורים משל עצמו.

ביוגרפיה

קוסטא אבן לוקא אלבעלבכי היה רופא ומלומד נוצרי מבעלבכ. מעט מאוד ידוע על חייו. הוא נקרא לשרת בבגדד, והיה פעיל שם תחת שלטונו של הח'ליף אל-מסתעין הראשון. במהלך שהותו בבגדד, הוא כנראה הכיר את הפילוסוף המפורסם אל-כנדי, המתרגם חנין אבן אסחאק ות'אבת אבן קורה, מחברם של חיבורים מדעיים בתחומים שונים. אלבעלבכי היה בקיא במדעים רבים אך במיוחד בתחום הרפואה. הביוגרפים שכתבו אודותיו מזכירים מעל לשישים חיבורים שכתב וכשבעה עשר תרגומים שערך מיוונית לערבית. מכתביו ניכרים כישוריו המעשיים בתחום הרפואה וכן גם השפעתם הרבה של כתבי פאולוס מאגינה הביזנטי בן המאה השביעית.
דרך ארץ קדמה לתורה

דרך ארץ קדמה לתורה היא אמרה שאינה מופיעה במקורות אך התפתחה מדברי חז"ל. במשמעות המקובלת בימינו האמרה מציינת שאם אין האדם נוהג ב"דרך ארץ" - בנימוסים ובהליכות ראויים - לא ניתן ללמד אותו תורה ומצוות (משמעות זו תואמת פירוש נפוץ אחר, לפיו ניתנו מצוות דרך ארץ והתנהגות במדבר, טרם מתן תורה). משמעות מקובלת נוספת משתמשת במושג "דרך ארץ" להימנעות מעוולות מוסריות חמורות, שאינן דווקא מתחום הנימוסים וההליכות. עם זאת, יש המפרשים את המושג "דרך ארץ", כאשר הוא מופיע בהקשר זה במסכת אבות, כפרנסה, באמצעות מלאכה או מסחר.
סברה נוספת דרך ארץ קדמה כ"ו דורות טרם קבלת התורה. על כן נאמר דרך ארץ קדמה לתורה, קדמה במנהגיה ובהלכותיה לפני מתן תורה בהר סיני.

פרשנות

בניגוד לתפיסה הפשטנית הרואה בדרך ארץ עניין של נימוסים טובים, אצל חז"ל המשמעות הייתה רחבה יותר, וראתה בכל ההתנהלות האנושית הנאותה והתקינה - דרך ארץ, מה שדרכו של הארץ לעשות, ללא חוקי התורה.
רש"ר הירש ורבי עזריאל הילדסהיימר ייסדו בתחילת המאה ה-19 בעיקר בקרב יהדות גרמניה, אך גם בכמה ממדינות מערב אירופה ובחלקים של הונגריה, זרם ביהדות שדגל בשילוב של תורה עם דרך ארץ. זרם זה האמין כי אין סתירה בין חיים על פי התורה וההלכה לבין חיים מודרניים, השכלה ועבודה פרודוקטיבית. בחינוך הילדים שולבו לימודים כלליים כמו לימודי לטינית, יוונית ומדעים. בית הספר הראשון בארץ ישראל שדגל בתפיסה זו היה בית ספר תחכמוני היפואי שנוסד ב-1909. כיום רובו של הזרם הדתי-הציוני דוגל בתפיסה זו, של שילוב תורה ומדעים. בישיבות ואולפנות תיכוניות של תנועת בני עקיבא, מקיימים שילוב של לימודי תורה ומדעים, ובוגריהם מחונכים להשתלב בחיים המודרניים בכלל, ובצבא ובמוסדות המדינה בפרט.
אמרה זו עומדת בסתירה מסוימת לאמרה אחרת של חז"ל: "רבי נחוניה בן הקנה אומר, כל המקבל עליו עול תורה, מעבירין ממנו עול מלכות ועול דרך ארץ; וכל הפורק ממנו עול תורה, נותנין עליו עול מלכות ועול דרך ארץ." (מסכת אבות ג ה). בתפיסה זו דוגלים כיום בעיקר החרדים בארץ ישראל, הרואים בעבודה ובשירות צבאי עול הכרחי שנופל על מי שפרק מעליו את עול התורה.
השריר השוקיתי הארוך

עצבוב

השריר מעוצבב על ידי העצב השוקיתי השטחי.
I

היסטוריה

מקורה של האות I באות היוונית יוטא (Ι, ι). 
האות ייצגה ביוונית את תנועת החיריק. בלטינית נוספה לה משמעות של העיצור יו"ד.
מקור האות היוונית באות השמית "י" אשר ייצגה את המילה יד וצוירה כמו יד של אדם.
בדומה לאות יו"ד בעברית, משמשת האות I גם באנגלית לייצג דיפתונגים (כדוגמת הצירה המלא בעברית).
שרל אלטורפה

קורות חיים

אלטורפה למד תאולוגיה בשטרסבורג בין השנים 1900-1906. לאחר הסמכתו לכמורה שרת במספר קהילות באזור אלזס. בין השנים 1919-1929 היה כומר בוויסמבור. הוא היה פעיל במיוחד בתחום החברתי, וסייע לבני קהילתו בתחומי ההשקעות, החיסכון, ייסוד מעונות יום לילדי עובדים, שיעורי ערב למבוגרים, מוסדות לשיקום נכים וספריות ציבוריות. עם חזרת אלזס משלטון גרמניה לשלטון צרפת בסוף מלחמת העולם הראשונה (אז ויתרה גרמניה על האזור לטובת צרפת תחת הסכם ורסאי), הצטרף אלטורפה למפלגה הרפובליקאית הדמוקרטית הימנית הצרפתית  והיה נציג שטרסבורג באספה הלאומית של צרפת ב-1919. בהיותו חבר האספה הלאומית המשיך לפעול לקידום הנושאים החברתיים שלמענם פעל בקהילתו ולאימוץ של החקיקה הצרפתית הפדרלית בחבל מגוריו, אלזס-לורן - בעיקר בתחום הפיסקלי, בתחומים חברתיים ובתחום הפנסיות.
אלטורפה היה תחת ביקורת של הפרוטסטנטים במחוזו, שסברו כי הוא תחת השפעה קתולית חזקה, ובשנת 1928 הפסיד את מושבו באספה הלאומית. הוא מונה על ידי רמון פואנקרה לתפקיד מנהלתי.

פעילותו בתקופת השואה

בתקופת השואה ומלחמת העולם השנייה, לאחר כיבוש צרפת בידי גרמניה, החל אלטורפה לפעול בשורות הרזיסטנס. הוא סייע לארגונים יהודיים שפעילותם נאסרה על ידי הגסטפו. בין היתר העביר להם כספים בחשאי, ותוך סיכון חייו. בפעילות זו, ובפעילויות אחרות, הציל חייהם של יהודים רבים.

לאחר מלחמת העולם השנייה

בדצמבר 1944, לאחר שחרור צרפת, שב אלטורפה לאלזס וקיבל בחזרה את תפקידו המנהלתי באלזס ובמוזל. בשנת 1947 נבחר לתפקיד סגן ראש עיריית שטרסבורג מטעם מפלגת RPF ‏. בשנת 1955, עם מות ראש העירייה, מונה אלטורפה לתפקיד זה. הוא פרש ב-1959 עקב גילו. בשנה זו קיבל את אות לגיון הכבוד. הוא כתב בקביעות לעיתון האלזסי Le Nouveau Messager (צר') וכתב רומן שיצא לאור בשנת 1956.
אלטורפה נקבר בבית הקברות סנט הלן בשטרסבורג (צר').

הנצחה

בשנת 2001 הוכר אלטורפה על ידי יד ושם בתור חסיד אומות העולם. 
רציף בשטרסבורג נקרא על שמו.
Honeymoon (שיר)

רקע וכתיבה

השיר נכתב על ידי לנה דל ריי ביחד עם ריק נואלס, והופק על ידי דל ריי, נואלס וקירון מנדזיס, בדומה לסינגל השיווקי הראשון מתוך האלבום, "Terrence Loves You". השיר הוא שיר בסגנון הבארוק פופ, המשלב בתוכו גם את סגנון הוייט סול.
האודיו הרשמי של השיר אשר הועלה לערוץ היוטיוב של לנה דל ריי צבר למעלה מ-11 מיליון צפיות.
אריה לב שוורץ

חייו

שוורץ, יליד טשקנט, סיים בשנת 1927 את לימודיו בקונסרבטוריון של מוסקבה, היה מורה לפסנתר, ואחר כך מרכז ומנצח תזמורת ועדת רדיו האיגודים המאוחדים. משנת 1935, החל להלחין פסי-קול עבור סרטים.
נפטר בגיל 63. גופתו נשרפה ואפרו נטמן בחלקה ד' של בית הקברות דון, במנזר דונסקוי שבמוסקבה, ופסל עם דמות פניו הוצב עליו.
המצור על רואן

רקע היסטורי

בזמן המצור מנתה אוכלוסיית רואן כ-70 אלף תושבים. לפיכך הייתה אחת הערים הגדולות בצרפת, ותפיסתה הייתה מכרעת במערכה על נורמנדי בזמן מלחמת מאה השנים.
מאז כיבושה של דוכסות נורמנדיה ב-1204, העיר נשלטה על ידי הטירה של רואן, טירה אדירה שנבנתה על ידי פיליפ השני בשנים 1204-1210.
מסביבות שנת 1415, עת נפלה ארפלור, חוזקה רואן ובוצרה בידי הצרפתים והפכה למקום המוגן ביותר בו נתקלו הפולשים האנגלים.
כאשר האנגלים הגיעו לרואן, היו מפוזרים מגדלי שמירה ותותחים רבים לאורך חומות העיר. חיל קשתים המצויד בקשת מוצלבת עמד תחת פיקודו של אלן בלנשאר, המשנה לגי לה בוטלייר, מפקד כל הכוחות באזור. גי תמך בבית בורגונדי בזמן מלחמת אזרחים מול בית ארמניאק והיה המפקד הקודם של העיר דייפ.
הדיכאון בו שרתה ממלכת צרפת, ובמיוחד נורמנדי, תחת עול המס הביאה את התושבים לשנאה של בית ארמניאק.

המצור

בשל מחסור בכח אדם בצד האנגלי, לא התאפשרה פריצה מהירה אל העיר, ולכן היא הושמה כולה במצור הדוק.
בכשרון רב, האנגלים השתמשו בכל סירותיהם כדי לחסום על אפשרות לקבלת אספקה דרך נהר הסיין.
האנגלים התכוונו להרעיב את המגינים. עד דצמבר, תושבי רואן אכלו חתולים, כלבים, בשר סוסים ואף עכברים. הרחובות מלאו באזרחים מורעבים. העיר גרשה 12,000 מתושביה העניים יותר על מנת לחסוך במזון. המלך הנרי החמישי לא הרשה לאף אדם לעבור את קווי המצור, וכך העניים הרעבים נאלצו לחיות בתעלה הגנה שנחפרה ליד חומות העיר. אפילו האנגלים ריחמו על הרעבים ובקריסמס 1418, הרשה המלך לשני כמרים לחלק מזון, אולם בסיום היום הופסק המזון והמגורשים חזרו לרעב ולמוות בשוחה.
למרות מספר ניסיונות אמיצים של הכוח הצרפתי לפרוץ החוצה, המצור נמשך עד לינואר 1419. 
רואן, שאוכלוסייתה הלכה והצטמצמה, החליטה לשאת ולתת על ידי שליחת משלחת בראשות גי לה בוטיילר ושישה חברים נוספים.
לאחר שמונה ימים של משא ומתן, שליחי רואן לא יכלו לקבל את התנאים שהוצעו להם, והחליטו לנסות להרוס את העיר ולנטוש אותה על ידי ניסיון הבקעה נואש.
כדי לא להישאר עם עיר חרוכה לאחר מצור ארוך ויקר, הסכים הנרי להקל בתנאי הכניעה וכך קיבל את השליטה על העיר.

לאחר הכניעה

אלן בלנשאר, שהוציא להורג אסירים אנגלים הוצא בעצמו להורג על ידי האנגלים לאחר נפילת העיר.
לאחר נפילת העיר, תושבים רבים מאסו בדוכס בורגונדי וביורש העצר והם נשבעו אמונים להנרי.
הנרי החמישי הקים את מעונו הצרפתי בבית המפואר של טירת רואן ולאחר מכן בטירת ונסן. זה יהיה מודל לחיקוי על ידי הנרי השישי, מלך אנגליה משנת 1422, ולאחר מכן על ידי אדוארד הרביעי, מלך אנגליה, יליד רואן בשנת 1442 (שנשא את התארים מלך אנגליה ומלך צרפת).
הנרי המשיך במסע הכיבושים ותפס את כל נורמנדי, פרט למון סן מישל, שעמדה בפרץ במשך 21 שנה עד לתפיסת השטח מחדש בידי הצרפתים.
מריה תרסה רמירס

ביוגרפיה

רמירס נולדה במקסיקו סיטי. היא החלה לנגן בפסנתר בגיל 5 וכבר בשנת 1961 החלה להופיע בקונצרטים, במשך 7 שנים. היא התאמנה בשחייה בהדרכת ארמנדו גרסיה.
במשחקי מרכז אמריקה והקריביים שנערכו בסן חואן שבפוארטו ריקו בשנת 1966 זכתה רמירס ב-3 מדליות, 1 כסף ו-2 ארד. מדליית כסף במשחה שליחות 4x100 מטר מעורב (5:06.2 דקות). מדליות ארד, במשחה ל-100 מטר פרפר (1:12.9 דקות) ובמשחה שליחות 4x100 מטר חופשי (4:40.2 דקות).
במשחקים הפאן-אמריקאיים שנערכו בוויניפג שבקנדה בשנת 1967 סיימה רמירס פעמיים במקום חמישי במשחה חופשי ובגב.

מדליית ארד אולימפית

באולימפיאדת מקסיקו סיטי (1968) זכתה רמירס במדליית ארד במשחה ל-800 מטר חופשי בתוצאה של 9:38.5 דקות, אחרי דבי מאייר שקבעה שיא אולימפי חדש של 9:24.0 דקות ופם קרוז (9:35.7 דקות), שתיהן מארצות הברית. נוסף לכך, היא סיימה במקום שישי במשחה ל-400 מטר חופשי בתוצאה של 4:42.2 דקות, במקום 11 במשחה ל-200 מטר חופשי בתוצאה של 2:17.5 דקות, במקום 12 במשחה שליחות 4x100 מטר חופשי בתוצאה של 4:21.9 דקות, כשחיינית ראשונה היא שחתה בתוצאה של 1:03.5 דקות ובמקום 12 במשחה שליחות 4x100 מטר מעורב בתוצאה של 4:51.0 דקות, כשחיינית אחרונה היא שחתה ב"זינוק שליחות" בתוצאה של 1:02.8 דקות.

מלכת הבריכה

במשחקי מרכז אמריקה והקריביים שנערכו בפנמה סיטי שבפנמה בשנת 1970 הייתה רמירס כוכבת תחרויות השחייה וכונתה "מלכת הבריכה" ("Reina de la Natación") לאחר שזכתה ב-11 מדליות, מהן 8 זהב, 1 כסף ו-2 ארד. מדליות זהב במשחה ל-100 מטר חופשי (1:02.8 דקות), במשחה ל-200 מטר חופשי (2:16.3 דקות), במשחה ל-800 מטר חופשי (9:48.8 דקות), במשחה ל-100 מטר גב (1:12.7 דקות), במשחה ל-200 מטר גב (2:36.2 דקות), במשחה ל-100 מטר פרפר (1:09.8 דקות), במשחה שליחות 4x100 מטר חופשי (4:21.4 דקות) ובמשחה שליחות 4x100 מטר מעורב (4:50.0 דקות). מדליית כסף, במשחה ל-200 מטר פרפר (2:34.1 דקות). מדליות ארד, במשחה ל-400 מטר חופשי (4:44.7 דקות) ובמשחה ל-200 מטר מעורב אישי (2:37.5 דקות).
במשחקים הפאן-אמריקאיים שנערכו בסנטיאגו דה קאלי שבקולומביה בשנת 1971 זכתה רמירס בשתי מדליות ארד, במשחה ל-800 מטר חפשי (9:44.32 דקות) ובמשחה שליחות 4x100 מטר מעורב (4:45.18 דקות).
באולימפיאדת מינכן (1972) סיימה רמירס במקום 12 במשחה ל-800 מטר חופשי בתוצאה של 9:25.09 דקות, במקום 16 במשחה ל-400 מטר חופשי בתוצאה של 4:39.14 דקות, במקום 17 במשחה ל-200 מטר גב בתוצאה של 2:27.47 דקות, במקום 17 במשחה שליחות 4x100 מטר חופשי בתוצאה של 4:14.95 דקות, כשחיינית ראשונה היא שחתה בתוצאה של 1:01.79 ובמקום 16 במשחה שליחות 4x100 מטר מעורב בתוצאה של 4:49.23 דקות, היא שחתה את סגנון הגב בתוצאה של 1:09.63 דקות.
לאחר פרישתה משחייה תחרותית קיבלה רמירס תואר במדע המדינה ובמנהל ציבורי.
קציני צה"ל בפוליטיקה

במרוצת השנים הצטרפו לכנסות ולממשלות רבות קצינים בכירים מצה"ל והשתלבו בפוליטיקה של ישראל. הבולטים שביניהם היו הרמטכ"לים יצחק רבין ואהוד ברק והאלוף אריאל שרון שכיהנו בתפקיד ראש ממשלת ישראל. 10 שרי ביטחון היו בעלי קריירה צבאית וחלקם גם היו רמטכ"לים. קציני צה"ל אחרים השתלבו בפוליטיקה, בתפקידים ביטחוניים, תפקידים שאינם ביטחוניים, לצד בכירים לשעבר בזרועות אחרות של מערכת הביטחון הישראלית.

פוליטיקאים בולטים בפוליטיקה הארצית ששימשו כקצינים בכירים בצה"ל

עוזי דיין, ששימש כסגן הרמטכ"ל ואלוף פיקוד המרכז בין היתר, הקים את מפלגת תפנית אך היא לא עברה את אחוז החסימה. בני גנץ, לשעבר הרמטכ"ל, הקים בדצמבר 2018 את מפגת חוסן לישראל המתמודדת בבחירות לכנסת העשרים ואחת. גבי אשכנזי, מועמד במקום הרביעי ברשימת כחול לבן המתמודדת גם היא בבחירות אלו במסגרת רשימה משותפת של חוסן לישראל, תל"ם ויש עתיד. רם שמואלי, תא"ל במיל' שכיהן כראש להק המודיעין, מפקד בסיס רמת דוד ובסיס עובדה, שובץ במקום העשירי ברשימת מפלגת כולנו לכנסת העשרים ואחת.

פוליטיקאים בולטים בפוליטיקה המקומית ששימשו קצינים בכירים בצה"ל

קציני צה"ל בכירים בדרגת אלוף-משנה עד תת-אלוף לא עוברים תקופת צינון בבחירות לרשויות המקומיות בישראל. לעומתם, קצינים בדרגת אלוף ומעלה עוברים תקופת צינון של 100 ימים לפני שיוכלו להתמודד בבחירות לרשויות המקומיות בישראל.
קהילתנות

קְהִלָּתָנוּת (קוֹמוּנִיטַרְיָאנִיזְם) היא זרם חשיבה חברתי במדע המדינה, שהחל להופיע בסוף המאה ה-20, המתנגד באופן מתודולוגי לאינדיבידואליזם ותחת זאת מבכר גישה קולקטיביסטית, ותומך בתופעות חברתיות כגון החברה האזרחית. הקהילתנות אינה בהכרח מנוגדת למגמות מתונות בליברליזם כגון "הליברליזם הסוציאלי", או לסוציאל-דמוקרטיה, והיא מדגישה את הצורך לאזן את זכויות האדם של היחיד ואת אינטרס היחיד עם זה של הקהילה בכללותה, וטוענת כי האני האוטונומי אינו גורם מבודד ואטומיסטי, אלא הוא מעוצב, וקשור בקשר שלא ניתן לנתקו על ידי הקהילה בה גדל, ערכיה של הקהילה, והקשרים הבין אישיים שפיתח במסגרתה.
על אף שזרם זה אינו אחיד, יש המסווגים את ההוגים הטוענים טענות מסוג זה כמו צ'ארלס טיילור, אלסדייר מקינטאייר, מייקל וולצר, מייקל סנדל ויוסף רז כ"קהילתנים".
חווה חקלאית ערוגות רבקה

היסטוריה

בערוב ימיה ביקשה רבקה אהרנסון, להוריש אדמות שהיו בבעלות משפחתה למטרת חינוך. משאלתה של רבקה אהרנסון להעביר את המורשת החקלאית שלה ושל משפחתה לדורות הבאים, הולידה את רעיון הקמת חווה חקלאית. החווה יועדה לתלמידי בתי הספר מאזור השומרון, דהיינו - זכרון יעקב, בנימינה, גבעת עדה, פרדס חנה ואור עקיבא. לשם כך תרמה שטח של 15 דונם עליו הוקמה, בסיוע קרן פלז החווה החקלאית "ערוגות רבקה". החווה נוסדה בשנת 1971 על ידי אמיר דור און, אשר היה למנהלה הראשון. בתחילה התקיימו הלימודים בתוך צריפים ארעיים. בשנת 1974 נחנכו כיתות הקבע של החווה בטקס ממלכתי, במעמד יגאל אלון שר החינוך וסגן רה"מ דאז.
חוות ערוגות רבקה היא אחת מ-33 חוות חקלאיות הפרוסות ברחבי הארץ והמתופעלות, ממומנות ונמצאות תחת הפיקוח של משרד החינוך והרשות המקומית.
פרט לכיתות לימוד, ישנן ב"ערוגות רבקה" חממות גידול לירקות, צמחי בית ונוי, ערוגות לגידול ירקות ופרחים, בית גידול לפרפרים, בוסתן עצי פרי ופינת חי. כל גידולי החווה מטופלים בשיטה אורגנית בלבד, ומלווים בייעוץ מקצועי מטעם מורה החווה המוכשר למטרה זו.

מאפיינים ייחודיים

ייחודיות החווה היא במתן מענה לכל שכבות הקהילה, והתהוותה כמרכז אזורי לנושא חקלאות אורגנית, אקולוגיה וסביבה. הצוות החינוכי בחווה כולל מורים לחקלאות המתמחים בהיבטים שונים ומגוונים של ענפי החקלאות, איכות הסביבה ואורח חיים בריא. החווה נותנת שירותים לקשת רחבה של גילאים ממכלול הרבדים של מערכת החינוך: גני ילדים, בתי ספר יסודיים ממלכתיים וממ"ד, בתי ספר לחינוך מיוחד, חטיבות ביניים ותיכונים מזכרון יעקב וסביבתה.
שוואביה החדשה

שוואביה החדשה (גרמנית Neuschwabenland) היא חלק מיבשת אנטארקטיקה בין 20° מזרח ל 10° מערב (חופפת חלק מהתביעה הנורווגית ארץ המלכה מוד) שנתבע בידי גרמניה הנאצית בין 19 בינואר 1939 ל-8 במאי 1945.

המשלחות הראשונות

כמו מדינות אחרות, שלחה גרמניה כמה משלחות לאנטארקטיקה בסוף המאה התשע עשרה ובמאה העשרים המוקדמת, אשר רובן היו מדעיות. המשלחות בסוף המאה התשע עשרה היו אסטרונומיות, מטאורולוגיות והידרולוגיות שיעדיהן היו לאו דווקא אנטארקטיקה עצמה, אלא איי דרום ג'ורג'יה, איי קרגלן וארכיפלג קורזה שסביב אנטארקטיקה, ורובן שיתפו פעולה עם קבוצות ממדינות אחרות. בסוף המאה התשע עשרה התמקדו הגרמנים באנטארקטיקה עצמה.
המשלחת הגרמנית הראשונה לאנטארקטיקה (1901-1903) הובלה בידי אריק פון דריגאלסקי, פרופסור לגאולוגיה ויוצא צבא גרמני, ובה היה השימוש הראשון בכדור פורח באנטארקטיקה. המשלחת אף גילתה ונתנה שם לארץ הקיסר וילהלם השני.
המשלחת השנייה לאנטארקטיקה (1911-1912) שהובלה בידי וילהלם פישר, נועדה לחצות את אנטארקטיקה על מנת לקבוע אם היא יבשת אחת או שמא מספר יבשות. ניסיון החצייה נכשל לפני שבכלל החל, אך בחסותו גילתה המשלחת את חוף לויטפולד ואת מדף הקרח פישר, והעניקה להם את שמותיהם.
נחל דולב

נַחַל דֹּלֶב הוא נחל בהרי ירושלים בפרוזדור ירושלים, ומהווה אחד משלושת הנחלים השייכים לשמורת נחל דולב. שני הנחלים האחרים הם נחל המערה ונחל אזן. שלושת נחלים אלה מהווים חלק מאגן הניקוז של נחל שורק, מתחברים לנחל זנוח ומשם מתנקזים לנחל שורק באזור בית שמש. נחל דולב מתחיל באזור המושב נס הרים, בגובה של כ-700 מטרים מעל פני הים, ולאחר כשבעה קילומטרים מגיע צפונית למושב זנוח, בגובה של כ-250 מטרים, שם הוא מתחבר לנחל זנוח. שביל המסומן בשחור מס' 9341 יורד מכביש 3866 מחסיה-נס הרים באפיקו של נחל דולב עד לכביש מחסיה-זנוח. שמורת נחל דולב נמצאת בחלקו הצפוני של פארק עצמאות ארצות הברית, המשתרע על פני כ-30,000 דונם בשיפולים הדרום-מערביים של הרי יהודה.
אפרוטרופי

האזור האפרוטרופי הוא אחד משמונת האזורים האקולוגיים המחלקים את שטח כדור הארץ. נודע בעבר בשם האזור האתיופי.
אזור זה כולל את אפריקה, דרום סהרה, השוליים הדרום-מזרחיים של חצי האי ערב, האי מדגסקר, דרום איראן, הקצה הדרום-מערבי של פקיסטן והאיים של האוקיינוס ההודי המערבי.
גונס

תחבורה

בגאנס אין אף כלי תחבורה בין עירוני העובר בה. תחנת הרכבת הקרובה ביותר נמצא בלה בורז'ה (כ-1.6 ק"מ), בה עוצרת רכבת ה-RER (קו D).
התנועה לגבריות חדשה

התנועה לגבריות חדשה היא עמותה ישראלית העוסקת בשוויון בין גברים ונשים בחברה. התנועה נועדה במקור להתמודד עם אתגר מניעת אלימות גברית במשפחה ובחברה, אך עוסקת באופן רחב יותר בנורמות החברתיות הגבריות המתקשרות לתפקידי המגדר המקובלים בחברה.
התנועה פועלת לשינוי חברתי שיאפשר לגברים לממש את החופש האישי שלהם להיות מי שהם רוצים ויכולים להיות, ולא רק מה שהם נאלצים להיות בגלל ציפיות החברה מהם בשל היותם גברים. התנועה פועלת לפיתוח מערכות תמיכה וסיוע לגברים, תוך מתן דגש ליחסים המבוססים על שוויון וכבוד הדדי בין גברים לנשים.

רקע

התנועה הוקמה בשלהי 1993 על ידי ד"ר חן נרדי, ונרשמה אצל רשם העמותות בשם "תנועת גברים נגד אלימות". בשנת 1999, בעקבות הנהגת שוויון ייצוג נשים בהנהלה ובראשות התנועה, שונה השם ל"התנועה לגבריות חדשה".
בשנת 2004 יזמה התנועה לגבריות חדשה, בשיתוף תנועת ש.י.ן. (שוויון ייצוג נשים) ושדולת הנשים, את הקמת התנועה לשוויון ולשלום בין המינים (שוש"ן). כיום חלק מחברי התנועה לגבריות החדשה הם גם חברי שוש"ן.

"גבריות חדשה"

תפיסת הגבריות החדשה מבוססת על שוויון בין נשים וגברים ועל האמונה שגבריות ונשיות אינן שני הפכים המבטלים זה את זה, אלא שתי פנים של האדם השלם.
הגבריות החדשה היא רעיון חברתי המציע לגברים תפיסת תפקיד גמישה בחברה בכלל, ובמסגרת מערכות היחסים אותן הם מקיימים ברמה האישית בפרט. על פי הגבריות החדשה, יש להתנגד להגדרות נוקשות של תפקידי מגדר ולעודד גברים להיות מה שהם - ולא מה שהם אמורים להיות על פי מודל פמיניסטי או מאצ'ואיסטי או כל הכתבה אחרת.
הגבריות החדשה שוללת דיכוי רגשות של בנים וגברים על ידי החברה ואת ההתניות המופעלות עליהם באמצעות סטריאוטיפים ונורמות חברתיות ותרבותיות. רעיון הגבריות החדשה מדגיש את יכולתם של גברים להתמודד עם מצוקה נפשית באופן ישיר, לבד או באמצעות שיתוף אחרים ובקשת עזרה. על פי רעיון הגבריות החדשה, אחד מאמצעי הדיכוי הרגשיים המופעלים על גברים מגיל צעיר הוא הלחץ החברתי "להיות גבר" ולעמוד במבחני גבריות קשים ומשפילים; גברים שאינם יכולים או אינם רוצים להתיישר על פי מבחני הגבריות הללו והסטריאוטיפים המקובלים, עלולים למצוא את עצמם מנודים על ידי גברים ונשים כאחד כ"לא גברים". התנועה מתנגדת לדיכוי רגשי זה.
כלב קרלין

הרב כָּלֵב קְרֶלִין (בכתיב יידי: קרעלין; ברוסית: Калев Крелин) הוא הרב הראשי של ליטא.

ביוגרפיה

נולד במוסקבה ולמד בישיבות ברוסיה ובישראל, לאחר נישואיו למד בכולל הר"ן בירושלים. הוא כיהן במשרות תורניות ורבניות באירופה ובארצות הברית: כר"מ בישיבה בקופנהגן שבדנמרק וכרב הקהילה היהודית בהיידלברג, גרמניה. בארצות הברית כיהן כרב בבית כנסת של רשת "יאנג ישראל" וכר"מ בישיבת "סיני". 
בראשית העשור השני של המאה ה-21 התמנה לכהן כרב בקהילה היהודית בריגה, לטביה. במקביל הוא מכהן כנציג מערכת הכשרות של ועידת רבני אירופה למדינות הבלטיות.
בינואר 2016 נבחר לכהן על ידי הקהילה כרבה הראשי של יהדות ליטא, במקביל להמשך תפקידו כרבה של ריגה.